Uznesenie Európskeho parlamentu o vykonávaní stratégie lesného hospodárstva Európskej únie (2005/2054(INI))



Úradný vestník 290 E , 29/11/2006 S. 0413 - 0420



P6_TA(2006)0068 Stratégia lesného hospodárstva EÚ Uznesenie Európskeho parlamentu o vykonávaní stratégie lesného hospodárstva Európskej únie (2005/2054(INI)) Európsky parlament, - so zreteľom na svoje uznesenie z 30. januára 1997 o stratégii lesného hospodárstva EÚ [1], - so zreteľom na oznámenie Komisie z 18. novembra 1998 o stratégii EÚ v odvetví lesného hospodárstva (KOM(1998)0649), - so zreteľom na uznesenie Rady z 15. decembra 1998 o stratégii EÚ v odvetví lesného hospodárstva [2], - so zreteľom na osobitnú správu Európskeho dvora audítorov č. 14/2000 o ekologickejšej Spoločnej poľnohospodárskej politike [3], - so zreteľom na oznámenie Komisie Rade a Európskemu parlamentu: Podávanie správ o implementovaní stratégie lesného hospodárstva EÚ (KOM(2005)0084) a na priložený pracovný dokument oddelení Komisie o opatreniach a činnostiach vykonaných v rámci stratégie lesného hospodárstva EÚ v rokoch 1999 až 2004, - so zreteľom na osobitnú správu Európskeho dvora audítorov č. 9/2004: Opatrenia pre lesné hospodárstvo v rámci politiky rozvoja vidieka [4], - so zreteľom na závery Rady pre poľnohospodárstvo a rybné hospodárstvo, ktorá rokovala v Bruseli 30. mája 2005 o akčnom pláne EÚ v odvetví lesného hospodárstva, - so zreteľom na štúdiu z 21. júna 2005 o perspektívach európskej stratégie lesného hospodárstva, ktorú si vyžiadal príslušný výbor a ktorú vypracoval francúzsky "Office National des Forêts", - so zreteľom na návrh stanoviska Výboru regiónov z 12. septembra 2005 s názvom Správa o vykonávaní stratégie lesného hospodárstva EÚ, - so zreteľom na predbežný návrh stanoviska Európskeho hospodárskeho a sociálneho výboru zo 4. augusta 2005 k oznámeniu Komisie Rade a Európskemu parlamentu - podávanie správ o vykonávaní stratégie lesného hospodárstva EÚ, - so zreteľom na článok 45 rokovacieho poriadku, - so zreteľom na správu Výboru pre poľnohospodárstvo a rozvoj vidieka a stanovisko Výboru pre životné prostredie, verejné zdravie a bezpečnosť potravín (A6-0015/2006), Všeobecné ustanovenia A. keďže základné zásady stratégie lesného hospodárstva EÚ, t. j. trvalo udržateľné riadenie lesného hospodárstva a udržanie a posilnenie mnohoúčelovej úlohy lesov, aj z dôvodu zachovania biologickej rozmanitosti a v nich žijúcich zvierat, na základe zásady subsidiarity, neboli spochybnené v návrhu akčného plánu trvalo udržateľného riadenia lesného hospodárstva EÚ, ktorý predložila Komisia; keďže stratégia lesného hospodárstva EÚ je dynamickým procesom, ktorý je otvorený integrácii nových prvkov; akčný plán EÚ treba chápať ako doplňujúci nástroj, prostredníctvom ktorého bude možné lepšie zladiť ciele a opatrenia v rozličných oblastiach činností, B. keďže v prípade, že je hospodársky rast spojený s významnými ekologickými hodnotami, medzi ktoré patrí zachovanie ochranných funkcií a biodiverzity lesov, a s rozvojom vidieka, lesné hospodárstvo prispieva osobitne zreteľným spôsobom k dosiahnutiu viacerých cieľov v rámci lisabonskej a göteborskej stratégie, C. keďže napriek tomu, že právny základ spoločnej politiky lesného hospodárstva nie je ustanovený ani v Zmluve o založení Európskeho spoločenstva, ani v návrhu Zmluvy o Ústave pre Európu, vplyv rozličných politík Spoločenstva na lesy časom narástol, D. keďže členské štáty uplatňujú často veľmi odlišné vymedzenia pojmu les, čo čiastočne znemožňuje vyhodnotenie opatrení Spoločenstva týkajúcich sa lesov, E. konštatuje, že v prípade všetkých rozhodnutí týkajúcich sa európskych lesov treba vychádzať z toho, že európske lesy majú výrazne odlišný charakter a sú vystavené rozdielnym environmentálnym výzvam, Prvok stratégie č. 1 Aktívna účasť na medzinárodných procesoch spojených s odvetvím lesného hospodárstva F. keďže členské štáty splnili prostredníctvom aktívnej účasti na medzinárodných procesoch v súvislosti s odvetvím lesného hospodárstva výzvu Rady pre európsku stratégiu lesného hospodárstva, G. zdôrazňuje dôležitosť neporušených lesných ekosystémov v záujme zachovania biodiverzity v súlade so záväzkami vyplývajúcimi z medzinárodných dohôd; konštatuje, že príkladom takýchto záväzkov je Dohovor o biodiverzite (Rio 1992), ako aj cieľ zastaviť úbytok počtu druhov do roku 2010, (prijatý na samite EÚ v Göteborgu v roku 2001 a v Johannesburgu v roku 2002); pripomína, že na úspešné splnenie týchto záväzkov je nanajvýš dôležité vyčleniť určité územia ako chránené územia a vo väčšej miere, v súvislosti s územným plánovaním, prispôsobiť metódy lesného hospodárstva biologickým podmienkam, Prvok stratégie č. 2 Vykonávanie záväzkov prijatých na medzinárodnej úrovni v rámci národných programov lesného hospodárstva H. keďže národné a subnárodné programy lesného hospodárstva (NFP) sú hlavným nástrojom na vykonávanie cieľov stratégie lesného hospodárstva EÚ a ich účelom by mal byť súlad a súdržnosť národných politických usmernení a medzinárodných záväzkov, Prvok stratégie č. 3 Zlepšenie koordinácie, komunikácie a spolupráce v oblastiach všetkých politík spojených s odvetvím lesného hospodárstva I. keďže s ohľadom na základnú potrebu zdôraznenú už v roku 1998 - zlepšiť koordináciu, komunikáciu a spoluprácu vo všetkých politikách Spoločenstva, ktoré sa týkajú lesného hospodárstva (poľnohospodárstvo, životné prostredie, energetika, výskum, priemysel, vnútorný trh, obchod a rozvoj) v rámci Komisie, medzi Komisiou a členskými štátmi a medzi členskými štátmi - sa nič nezmenilo, Prvok stratégie č. 4 Podpora trvalo udržateľného riadenia lesného hospodárstva v rámci politiky zameranej na zachovanie a rozvoj vidieka J. keďže politika rozvoja vidieka je na úrovni Spoločenstva hlavným nástrojom na vykonávanie stratégie lesného hospodárstva, čo sa prejavuje aj tým, že v rokoch 2000 až 2006 sa v rámci politiky rozvoja vidieka vyčlenilo na opatrenia týkajúce sa riadenia lesného hospodárstva 4,8 miliardy EUR, z čoho bola polovica na zalesnenie poľnohospodárskych plôch a druhá polovica na iné opatrenia riadenia lesného hospodárstva, Prvok stratégie č. 5 Ochrana lesov v Európe K. keďže riadenie lesného hospodárstva musí byť hospodársky, ekologicky, sociálne a kultúrne udržateľné a ochrana lesov, monitorovanie lesných škôd, ozdravenie poškodených lesných porastov a zabezpečenie prínosu pre životné prostredie, najmä regulácie kolobehu vody, sú podstatnou súčasťou trvalo udržateľného riadenia lesného hospodárstva; keďže v súvislosti s lesmi je hlavným cieľom zachovanie ich zdravia a životaschopnosti prostredníctvom ochrany pred lesnými požiarmi a znečisťením ovzdušia, ako aj znečisťením pôdy a vody a pred inými škodami spôsobenými chorobami a škodcami ako aj eróziou, L. keďže cieľom by malo byť zaručiť biodiverzitu v lesných oblastiach a zaistiť reguláciu a trvalo udržateľné využitie divých zvierat, ktorých prirodzeným životným priestorom sú tieto lesy a tak zabezpečiť trvalé udržanie biologických druhov, pričom je treba dbať na rovnováhu medzi stavom lesov a stavom divých zvierat, M. keďže opatrenia na prevenciu pred požiarmi stanovené v rámci politiky rozvoja vidieka nie sú dostatočné pre boj s lesnými požiarmi, ktoré sú hlavnou príčinou ničenia lesov v EÚ a jedným z dôvodov zrýchleného rozširovania púští v mnohých európskych regiónoch; vyjadruje takisto poľutovanie nad tým, že koordinácia programov, ktoré sa vykonávajú na regionálnej alebo národnej úrovni, je nedostatočná; domnieva sa, že túto koordináciu je potrebné zlepšiť vypracovaním sústavy strategických usmernení Spoločenstva s cieľom zladiť preventívne opatrenia, ktoré uskutočnili rôzne národné alebo miestne vládne orgány; vyzýva Komisiu, aby každému regiónu odporučila vypracovať komplexnú stratégiu boja proti lesným požiarom a spolupráce s členskými štátmi; domnieva sa, že táto stratégia musí zahŕňať vzťah medzi poľnohospodárstvom a lesným životným prostredím, riziká v tejto oblasti, ako aj preventívne opatrenia na prekonanie týchto rizík, N. upozorňuje na regióny, ktoré boli opakovane postihnuté rozsiahlymi lesnými požiarmi a vyjadruje im svoju solidaritu; pokladá pritom za dôležité pripomenúť, že problémy súvisiace s lesnými požiarmi, ako aj podmienky boja proti nim sú v jednotlivých členských štátoch veľmi rozdielne; zdôrazňuje, že na základe skúseností je miestna účasť a angažovanosť kľúčová pre úspešné predchádzanie lesným požiarom a boj proti nim, ako aj pre odklon od postupov lesného hospodárstva charakteristických využívaním monokultúr náchylných na požiar, najmä eukalyptov, O. konštatuje, že nový finančný nástroj pre životné prostredie (LIFE+) má rozhodujúci význam pre ochranu všetkých európskych lesov prostredníctvom opatrení, ktoré sú zamerané na monitorovanie a predchádzanie faktorov podieľajúcich sa na zhoršovaní stavu lesov vrátane lesných požiarov, Prvok stratégie č. 6 Ochrana tropických lesov P. keďže protiprávny výrub tropických drevín spôsobuje veľké ekologické, hospodárske a sociálne škody nielen v krajinách pôvodu, ale aj v krajinách mierneho pásma, pretože má za následok veľké skreslenie trhu s výrobkami z dreva, Q. víta Akčný plán Komisie FLEGT (Akčný plán EÚ pre vynútiteľnosť práva, správu a obchod v lesnom hospodárstve), ktorého cieľom je bojovať proti problémom, ktoré súvisia s protiprávnou ťažbou dreva; keďže protiprávna ťažba dreva spôsobuje výrazné environmentálne a spoločenské problémy a vedie k nerovnováhe pri obchodovaní s drevom a k finančným stratám v oblasti lesného hospodárstva; keďže napredovanie v rámci boja proti protiprávnemu obchodovaniu s drevom do značnej miery závisí od eliminácie faktorov, ktoré zapríčiňujú tento problém, ako napríklad korupcie, chudoby a nedostatočnej transparentnosti v otázke vlastníckych práv; keďže je ďalej dôležité, aby sa pre osoby a podniky, ktoré obchodujú s protiprávne vyťaženým drevom, uplatňovali výrazné sankcie a tresty, R. keďže veľké množstvo dreva dovážaného do EÚ prichádza už v podobe spracovaných produktov, pričom niektoré z nich pochádzajú z protiprávne vyťaženého dreva; keďže Komisia by v záujme uľahčenia zákazu dovozu produktov vyrobených z protiprávne vyťaženého dreva mala zvážiť možnosti úpravy Colného kódexu ES, ako aj zásadu neuprednostňovania pôvodu týkajúcu sa dreva, a to tak, aby posledná krajina, v ktorej prebehne spracovanie produktov z prírodných zdrojov, bola povinná preukázať pôvod a zákonný charakter surovín, Prvok stratégie č. 7 Zmiernenie klimatických zmien a príspevok k trvalo udržateľnému zásobovaniu energiou S. keďže vzhľadom na skutočnosť, že uhlík sa uchováva v biomase a v pôde, hrajú lesy významnú úlohu ako zásobáreň uhlíka v kolobehu uhlíka na zemi; keďže zaručenie ich regenerácie, zachovanie ich produktivity a zvýšené používanie uhlíkovo neutrálnych produktov lesného hospodárstva zaistí a rozšíri kolobeh uhlíka; keďže lesy poskytujú obnoviteľnú a uhlíkovo neutrálnu energiu a prispievajú k trvalo udržateľnej energetickej zmesi EÚ a lesy a produkty lesného hospodárstva tak prispievajú k spomaleniu globálneho otepľovania a skleníkového efektu a pomáhajú naplniť ciele EÚ v oblasti životného prostredia (napr. Kjótsky protokol), T. keďže výrazne rozšírenejšie používanie obnoviteľných zdrojov energie založených na produktoch lesného hospodárstva taktiež prispeje k zníženiu energetického deficitu EÚ a ako náhrada či alternatíva prispeje k zvýšeniu pestovania energetických plodín v oblastiach, ktoré sa vyznačujú nadprodukciou alebo sú dotknuté určitými reformami spoločnej organizácie trhu (SOT), Prvok stratégie č. 8 Podpora konkurencieschopnosti, zamestnanosti a príjmov z odvetvia lesného hospodárstva U. keďže lesné hospodárstvo a drevársky priemysel sa v doterajšej politike hospodárskeho rozvoja Spoločenstva uvádzajú len okrajovo a stále sa považujú za vedľajšie, hoci vytvárajú mnohé pracovné miesta, vysoký obrat a majú priaznivý vplyv na životaschopnosť vidieckych oblastí, V. keďže napriek tomu, že lesy majú nielen z environmentálneho hľadiska výnimočne veľký význam pre kvalitu života, ale sú tiež z hospodárskeho hľadiska zdrojom dôležitých lesníckych produktov, W. keďže Komisia síce uznáva mnohostrannú úlohu lesov, ale les vo väčšine prípadov v tejto svojej úlohe nebýva ocenený do tej miery, ktorá by zodpovedala jeho potenciálu pre hospodárstvo v príslušných oblastiach a príjmom miestnych obyvateľov, X. keďže na to, aby EÚ dosiahla viaceré zo svojich environmentálnych cieľov, sú dôležité dobré podmienky pre riadenie lesného hospodárstva a jasné uvedomovanie si rôznych súbežne stanovených cieľov v oblasti lesného hospodárstva, Prvok stratégie č. 9 Podpora výskumných a rozvojových činností spojených s odvetvím lesného hospodárstva Y. keďže odvetvie lesného hospodárstva môže splniť výzvy, ktorým sa čelí v súvislosti s konkurencieschopnosťou a trvalo udržateľným rozvojom len vtedy, ak sa mu podarí vypracovať nové a inovatívne koncepty a technológie použiteľné na jeho činnosti a ak bude chránený pred neprimeranými nákladmi presahujúcimi všeobecný vlastnícky záväzok voči spoločnosti, ktoré by mohli ohroziť jeho hospodársku schopnosť, Z. zdôrazňuje dôležitosť rôznorodého výskumu dreva na dosiahnutie cieľov EÚ v oblasti konkurencieschopnosti a životného prostredia; pripomína, že drevo ako surovina má rôzne vlastnosti, napríklad obsahuje chemické látky, ktoré sa v minulosti nevyužívali, a preto by sa mali poskytnúť náležité prostriedky na ich výskum, ako aj na vývoj hospodárskeho využitia takýchto vlastností; upozorňuje, že zvýšené používanie dreva, napríklad v oblasti stavebníctva, papiernictva, baliacich materiálov a energetiky, môže prispievať k nahradeniu využívania neobnoviteľných prírodných zdrojov, AA. žiada, aby prebiehal vývoj a výskum nových spôsobov predchádzania lesným požiarom, ako aj metód ich hasenia, a to prostredníctvom satelitov a najmodernejšej technológie, a vyzýva, aby sa tieto spôsoby využívali nielen v lesoch, ale aj na účely civilnej ochrany pre celú verejnosť, Prvok stratégie č. 10 Podpora trvalo udržateľného riadenia lesného hospodárstva prostredníctvom vzdelávacích a školiacich programov AB. keďže sa odvetvie založené na lesnom hospodárstve dosiaľ nedostatočne zohľadňovalo v programoch odborného vzdelávania a ďalšieho odborného vzdelávania, Prvok stratégie č. 11 Podpora trvalo udržateľného riadenia lesného hospodárstva prostredníctvom informačných a komunikačných stratégií AC. keďže možnosti EÚ pre podporu trvalo udržateľného riadenia lesného hospodárstva prostredníctvom informačných a komunikačných stratégií sa v doterajšej stratégii lesného hospodárstva EÚ nevyužívali v dostatočnej miere, Základné aspekty 1. podporuje názor Komisie, že rozvoj lesného hospodárstva sa v politikách Spoločenstva stále viac spomína v súvislosti so silnejším začlenením európskej stratégie lesného hospodárstva do celkového kontextu európskej politiky, okrem iného v záveroch Európskej rady v Lisabone (2000) a Göteborgu (2001), v 6. environmentálnom akčnom programe (2002), reforme SPP (2003) a rozšírení (2004); podporuje preto iniciatívu Komisie vypracovať akčný plán trvalo udržateľného riadenia lesného hospodárstva EÚ ktorý by mal byť vytvorený pre časové obdobie piatich rokov; zdôrazňuje, že jeho vypracovanie by sa malo koordinovať s členskými štátmi a regiónmi a konzultovať s organizáciami zúčastnených strán; európska stratégia v oblasti lesného hospodárstva vytvorila referenčný rámec pre politiky, iniciatívy a opatrenia týkajúce sa lesného hospodárstva a ovplyvnila spôsob, akým sú dnes témy lesného hospodárstva prejednávané; popísané zmeny politických rámcových podmienok vyžadujú koherentnejší aktívny prístup v oblasti správy zdrojov lesného hospodárstva Spoločenstva; 2. zastáva názor, že v dôsledku rozličných vplyvov sektorových politík Spoločenstva a lisabonskej a göteborskej stratégie na lesy by Komisia a Rada mali v objektívnom posudku preveriť možnosti vytvorenia vlastného právneho základu pre lesy v Zmluve o založení Európskeho spoločenstva alebo v Zmluvy o Ústave pre Európu; vyzýva, aby, kým bude EÚ chýbať vlastný osobitný právny základ pre lesy, bola vo všetkých právnych aktoch týkajúcich sa lesa zohľadňovaná osobitnou mierou zásada subsidiarity; 3. žiada členské štáty a Komisiu o vzájomné porozumenie a jednotné vymedzenie pojmu "les", aby sa tak v budúcnosti zlepšilo hodnotenie opatrení Spoločenstva týkajúcich sa lesov; Prvok stratégie č. 1 Aktívna účasť na medzinárodných procesoch spojených s odvetvím lesného hospodárstva 4. víta skutočnosť, že členské štáty a Komisia vytvorili prostredníctvom dynamického dialógu v rámci Ministerskej konferencie o ochrane lesov v Európe (MCPFE) spoločnú víziu trvalo udržateľného riadenia lesného hospodárstva a navrhuje, aby sa výraznejšie zohľadnila v politickom rozhodovacom procese; 5. víta aktívnu účasť členských štátov na všetkých medzinárodných procesoch týkajúcich sa oblasti lesného hospodárstva a poukazuje na to, že na Svetovom summite o trvale udržateľnom rozvoji v Johannesburgu v roku 2002 bolo zdôraznené, že trvalo udržateľné lesné hospodárstvo je nástrojom pre realizáciu ostatných cieľov milénia, a zdôrazňuje ďalej, že sa vlády zúčastnených krajín zaviazali plniť záväzný akčný plán obsahujúci viacero rozhodnutí týkajúcich sa lesného hospodárstva; 6. vyzýva Komisiu a členské štáty, aby pri príležitosti 6. zasadania Fóra Organizácie Spojených národov o lesoch (UNFF) v januári 2006 uplatnili závery Rady z 26. apríla 2005, podľa ktorých je právne záväzný nástroj najlepším prostriedkom pre trvalo udržateľné riadenie lesného hospodárstva v jeho environmentálnych a sociálnych dimenziách; 7. zdôrazňuje, že by EÚ mala v politike životného prostredia na medzinárodnej úrovni a na úrovni Spoločenstva sledovať koordinovaný a zodpovedajúci prístup, ktorý zohľadňuje a rešpektuje mnohostrannú úlohu lesov; pritom by mala byť zabezpečená široká účasť dotknutých subjektov a otvorená informačná politika; Prvok stratégie č. 2 Vykonávanie záväzkov prijatých na medzinárodnej úrovni v rámci národných programov lesného hospodárstva 8. vyzýva Komisiu a členské štáty, aby uplatňovali podnety vypracované v MCPFE vo forme jednotného nástroja v národných programoch lesného hospodárstva a doplnili ich hodnotiacimi kritériami, ktoré umožnia vyhodnotiť, či sa podaril splniť cieľ; Prvok stratégie č. 3 Zlepšenie koordinácie, komunikácie a spolupráce v oblastiach všetkých politík spojených s odvetvím lesného hospodárstva 9. považuje i napriek pokroku, ktorý bol dosiahnutý zriadením medzirezortnej pracovnej skupiny Komisie (Inter-Service Group on Forestry) za nevyhnutné naďalej zdokonaľovať koordináciu jednotlivých generálnych riaditeľstiev zaoberajúcich sa otázkami lesného hospodárstva; žiada, aby sa popri doterajšej horizontálnej integrácii oddelení Komisie zodpovedných za lesné hospodárstvo posúdila aj možnosť vertikálnej integrácie všetkých pracovných úrovní oddelení Komisie so zakotvením v generálnom sekretariáte; na tieto účely navrhuje, aby bola v rámci generálneho sekretariátu Komisie navrhnutá štrukturálna jednotka, ktorá sa bude zaoberať koordináciou politík týkajúcich sa lesného hospodárstva; 10. navrhuje posilniť Stály lesnícky výbor rozšírením a konkretizovaním jeho kompetencií, napríklad v rámci vytvárania a vyhodnocovania akčných plánov a vyhodnocovania národných programov lesného hospodárstva; Prvok stratégie č. 4 Podpora trvalo udržateľného riadenia lesného hospodárstva v rámci politiky zameranej na zachovanie a rozvoj vidieka 11. ďalej zastáva názor, že by sa mali vytvoriť účinné systémy na monitorovanie vykonávania opatrení lesného hospodárstva, ktoré EÚ spolufinancuje v rámci nariadenia Rady (ES) č. 1257/1999 zo 17. mája 1999 o podpore rozvoja vidieka [5], pričom by mali byť vykonané odporúčanie Dvora audítorov týkajúce sa realizácie stratégie v oblasti lesného hospodárstva; 12. vyzýva Komisiu a členské štáty, aby pri vytváraní príslušných programov pre rozvoj vidieka výrazne zohľadnili ciele a opatrenia stratégie lesného hospodárstva a akčného plánu EÚ pre trvalo udržateľné riadenie lesného hospodárstva; Prvok stratégie č. 5 Ochrana lesov v Európe 13. vyzýva Komisiu a členské štáty, aby do akčného plánu EÚ pre trvalo udržateľné riadenie lesného hospodárstva začlenili účinné opatrenia na prevenciu nebezpečenstiev a boj proti vážnym katastrofám (požiare, búrky, hmyz a sucho); pripomína členským štátom, aby vykonali opatrenia na prevenciu lesných požiarov uvedené v programoch rozvoja vidieka; 14. zdôrazňuje, že akčný plán EÚ pre trvalo udržateľné riadenie lesného hospodárstva musí z hľadiska mnohostrannej úlohy lesov výrazne zohľadňovať ochranu pôdy, vody a ovzdušia ako aj ochranu biodiverzity a typických lesných krajín; 15. zastáva názor, že v horských oblastiach je treba usilovať o podporu oddeľovania lesov od pasienkov a - už len z bezpečnostných dôvodov - zaviesť povinnosť pohybu po cestách, pretože chýbajúce oddelenie lesov od pasienkov a nadmerný pohyb chodcov spôsobuje výrazné erózne škody; 16. vyzýva k vypracovaniu odporúčania pre členské štáty, pomocou ktorého by bol iniciovaný integrovaný prístup k ochrane pred lesnými požiarmi, napríklad prostredníctvom opatrení ako je zber a využívanie nadbytočnej lesnej biomasy, časovo obmedzený zákaz na zmenu využívania spálených plôch, aby tak bolo zamedzené špekuláciám po lesných požiaroch, alebo vznik úradu pre zvláštne vyšetrovanie deliktov týkajúcich sa životného prostredia; 17. vyzýva, aby členské štáty a európske regióny preskúmali v súvislosti s nadchádzajúcim obdobím finančného plánovania svoje opatrenia v súvislosti s bojom s lesnými požiarmi a s ich prevenciou, aby aktualizovali obnovili platné opatrenia, ktoré často neboli uplatňované dostatočným spôsobom; 18. zdôrazňuje, že znovuzalesňovanie má zásadný význam pre boj s rozširovním púští; pripomína, že znovuzalesňovanie pomocou domácich druhov vedie k zachovaniu biodiverzity, znižuje nebezpečenstvo lesných požiarov a môže prispieť k ochrane území siete Natura 2000 a tiež k vytvoreniu spojníc medzi nimi, čím sa umožní ďalšie šírenie biodiverzity; Prvok stratégie č. 6 Ochrana tropických lesov 19. podporuje prebiehajúce iniciatívy akčného plánu FLEGT na boj proti protiprávnym výrubom a na zabezpečenie dodržiavania medzinárodných dohôd; Prvok stratégie č. 7 Zmiernenie klimatických zmien a príspevok k trvalo udržateľnému zásobovaniu energiou 20. považuje za dôležité, aby sa uznal význam lesov a produktov lesného hospodárstva pri zmierňovaní klimatických zmien a aby EÚ podporovala výskum, kampane pre zlepšenie imidžu dreva a výmenu informácií v tomto odvetví; vyzýva Komisiu a členské štáty, aby v rámci stratégie lesného hospodárstva EÚ preskúmali koncepcie, ktoré optimalizujú príspevok sektoru lesného hospodárstva v boji proti zmene klímy na pozadí jeho konkurencieschopnosti; 21. vyzýva EÚ, aby podporovala využívanie dreva ako obnoviteľného zdroja a využívanie produktov lesného hospodárstva ako produktov šetrných k životnému prostrediu; 22. žiada, aby sa biomasa najmä z dreva v úplnej miere začlenila do politických opatrení na rozvoj obnoviteľných zdrojov energie (kogenerácia, biopalivá); žiada členské štáty, aby preskúmali existujúce možnosti daňového zvýhodnenia dodávky tepla na báze dreva; Prvok stratégie č. 8 Podpora konkurencieschopnosti, zamestnanosti a príjmov z odvetvia lesného hospodárstva 23. zdôrazňuje výsledky analýzy konkurencieschopnosti lesného hospodárstva v EÚ, ktorú vypracovala Komisia, podľa ktorej sa má podporiť koordinovanie politiky lesného hospodárstva a politiky pre zvyšné odvetvia zaoberajúce sa výrobou dreva a papiera; víta, že na vnútroštátnej úrovni a na úrovni Spoločenstva vznikli podnety pre podporu dobrovoľného zlučovania menších podnikov lesného hospodárstva; poukazuje ďalej na to, že najmä súkromným vlastníkom lesov by pomohlo pri rozvíjaní vlastného udržateľného riadenia lesného hospodárstva posilnenie súkromnoprávnych organizácií lesného hospodárstva; 24. vyzýva Komisiu, aby na účely trvalého zabezpečenia samozásobenia Spoločenstva drevom a výrobkami z dreva podporila snahu členských štátov o mobilizáciu zdrojov dreva v lesoch a o prekonanie štruktúrneho znevýhodnenia menších podnikov lesného hospodárstva pri využívaní a marketingu ich produktov lesného hospodárstva; pri tom by sa mali najmä odstrániť určité prekážky pre využívanie dreva a mala by sa obrátiť pozornosť na predpisy a normy týkajúce sa výskumu a vývoja v oblasti inovatívneho využitia dreva a na opatrenia podporujúce kvalifikačný profil; zdôrazňuje aj iné, doteraz len sčasti využívané, zdroje príjmov z lesa, než sú produkty na báze dreva, ako je korok, huby a bobule alebo poskytovanie služieb, ako je prírodný cestovný ruch alebo poľovníctvo, pričom poľovnícke odvetvie v zmysle článku 33 zarážky 4, 5, 7, 9, 10 a 11 nariadenia (ES) č. 1257/1999 nezohráva v niektorých členských štátoch v rámci diverzifikácie príjmov nevýznamnú úlohu; 25. vyzýva Komisiu a členské štáty, aby do akčného plánu EÚ pre trvalo udržateľné riadenie lesného hospodárstva začlenili účinné opatrenia na prevenciu nebezpečenstiev a boj proti vážnym katastrofám (požiare, búrky, hmyz); pripomína členským štátom, aby vykonali opatrenia na zabránenie lesných požiarov uvedené v programoch rozvoja vidieka, a považuje za podstatné, aby akčný plán EÚ pre trvalo udržateľné riadenie lesného hospodárstva pokrýval celý výrobný reťazec od lesa cez drevo až po produkty odvetvia lesného hospodárstva; 26. vyzýva Komisiu, aby zohľadnila hospodársky potenciál domácich druhov rôznych regiónov pre zalesňovanie a potenciál pôvodných lesov a všetkých produktov a služieb týkajúcich sa životného prostredia, ktoré poskytujú vidieckym oblastiam; na tieto účely by bolo potrebné prekontrolovať opatrenia pre podporu výrobcov; 27. vyzýva Komisiu, aby uskutočnila potrebné štúdie, nakoľko je možné v jednotlivých členských štátoch zrealizovať také daňové opatrenia, ktoré daňovo zvýhodnia výrobcov, ktorí spôsobujú menej nepriaznivé dopady na životné prostredie; uskutočnenie opatrení na prevenciu požiarov a rozširovania púští, zalesňovanie domácimi druhmi, podpora biodiverzity, trvalo udržateľné riadenie pôvodných lesov a podpora činností v prospech životného prostredia, ako je ochrana systému vôd a boj proti erózii, sú pozitívne činnosti, ktoré títo výrobcovia uskutočňujú v prospech spoločnosti, za čo musia byť náležite odškodnení; 28. zastáva názor, že poskytnutie podpory, najmä na účely podpory opatrení na zachovanie životného prostredia a vidieckych oblastí, nesmú byť závislé na forme vlastníctva príslušných lesov a so všetkými lesmi by sa malo zaobchádzať rovnako; Prvok stratégie č. 9 Podpora výskumných a rozvojových činností spojených s odvetvím lesného hospodárstva 29. žiada o zvýšenie aktivít výskumu a vývoja týkajúceho sa lesného hospodárstva, ktoré súvisia s uznaním mnohostrannej úlohy lesov najmä pre trvalo udržateľný rozvoj biodiverzity prostredníctvom začlenenia centrálnych výskumných projektov lesného hospodárstva do 7. rámcového programu EÚ pre výskum, prípadne v rámci príslušných programov členských štátov, a podpory už existujúcej technologickej platformy les - drevo - papier; Prvok stratégie č. 10 Podpora trvalo udržateľného riadenia lesného hospodárstva prostredníctvom vzdelávacích a školiacich programov 30. žiada najmä členské štáty, aby dbali na to, aby sa existujúce programy vzdelávania a celoživotného vzdelávania zabezpečované EÚ (Leonardo, Erasmus, atď.) využívali v sektore lesného hospodárstva; 31. zdôrazňuje, že podpora vlastníkov lesov je v oblasti vzdelávania, rozvoja kapacít, informačných aktivít a poradenských služieb predpokladom pre trvalo udržateľné využívanie lesov v kontexte rozvoja vidieka; Prvok stratégie č. 11 Podpora trvalo udržateľného riadenia lesného hospodárstva prostredníctvom informačných a komunikačných stratégií 32. víta snahy európskych podnikov lesného hospodárstva o poskytovanie istoty v otázke trvalo udržateľného riadenia lesného hospodárstva spotrebiteľom predovšetkým prostredníctvom osvedčených produktov z dreva, ktoré zodpovedajú mnohostrannej úlohe lesov; považuje systémy osvedčovania FSC a PEFC za rovnako vhodné na tento účel; žiada o podporu vzájomného uznávania oboch osvedčení; * * * 33. poveruje svojho predsedu, aby postúpil toto uznesenie Rade a Komisii. [1] Ú. v. ES C 55, 24.2.1997, s. 22. [2] Ú. v. ES. C 56, 26.2.1999, s. 1. [3] Ú. v. ES C 353, 8.12.2000, s. 1. [4] Ú. v. EÚ C 67, 18.3.2005, s. 1. [5] Ú. v. ES L 160, 26.6.1999, s. 80. --------------------------------------------------